Jobber med «Norske byggeklosser»-oppfølger
«Norske byggeklosser», med avdøde Rolv Wesenlund i en rekke roller, er en norsk filmklassiker om den frustrerte husbyggeren Olav Femte, spilt av Bjørn Sand. Les VGs DVD-anmeldelse av «Norske byggeklosser» Filmen kom i 1972 i regi av NRK-legenden Pål Bang-Hansen. Ideen til den nye filmen kom fra Atle Antonsen. – Dette er en idé jeg har hatt lyst til å realisere i noen år, og som jeg har skrevet et helt nytt manus på sammen med Arild Fröhlich. Hvis finansieringen går i orden, er tanken at jeg skal spille mange komiske biroller, slik helten og legenden Wesenlund gjorde for rundt 40 år siden, sier Antonsen som understreker at det ikke er noen nyinnspilling. – Men selve historien og alle karakterene er helt nye og skrevet for meg og det jeg kan spille. Dette blir en helt ny film, men det er tydelige hint om at det er en film som følger i de store fotsporene til Norske Byggeklosser og helten Rolv Wesenlund. Vi er ydmyke, men entusiastiske. – Dette må definitivt kunne kalles å hoppe etter Wirkola i norsk film. Hvordan tør du, og hvorfor takket du ja? – Jeg synes alltid det er både pirrende, fristende og utfordrende å gjøre prosjekter hvor jeg legger hodet litt på blokka og må strekke meg maks. Samtidig er konseptet oppussing og påbygging evig aktuelt for oss nordmenn og vi håper det kan bli morsomt å lage en bred og moderne oppfølger til denne gamle kultklassikeren. Og humor basert på tungrodd byråkrati og lite samarbeidsvillige karakterer har jeg erfaring med fra tidligere gjennom arbeidet med blant annet tv-seriene «Etaten» og «NAV» så helt ukjent farvann er ikke den delen av det. – Har du et nært forhold til den opprinnelige filmen? – Å ja, det er det liten tvil om. Den har jeg som de fleste andre på min alder og eldre sett utrolig mange ganger og digget. Her er det bare å «sæla på» og gjøre sitt beste, vi ønsker jo rett og slett å lage en morsom film for det norske publikum. Filmen skal produseres av Kjetil Omberg, som tidligere har stått bak Tomme tønner-filmene, og Jørgen Storm Rosenberg som produserte «Beatles». De har en søknad om markedsstøtte inne hos Norsk filminstitutt. Regissør for filmen skal være Arild Frølich, som han var det for Atle Antonsen i «Grand Hotel».
Atle Antonsen har skrevet manus og skal spille hovedrollen når den norske komedieklassikeren får sin oppfølger. Men finansieringen er ikke på plass ennå.